กนง.คาดแนวโน้มอัตราแลกเปลี่ยน-เงินทุนเคลื่อนย้ายยังผันผวน
กนง.คาดแนวโน้มเงินทุนเคลื่อนย้ายและค่าเงินในระยะต่อไปยังผันผวน จับตาผลกระทบเบร็กซิตและการดำเนินนโยบายการเงินของประเทศอุตสาหกรรมหลัก
6 ก.ค. 2559

กนง.คาดแนวโน้มเงินทุนเคลื่อนย้ายและค่าเงินในระยะต่อไปยังผันผวน จับตาผลกระทบเบร็กซิตและการดำเนินนโยบายการเงินของประเทศอุตสาหกรรมหลัก
เมื่อวันที่ 6 ก.ค. ธนาคารแห่งประเทศไทย(ธปท.) รายงานการประชุมฉบับย่อ ของคณะกรรมการนโยบายการเงิน (กนง.) ครั้งที่ 4/2559 เมื่อ 22 มิ.ย.ที่ผ่านมา ว่า กนง.ประเมินว่าเงินทุนเคลื่อนย้ายระหว่างประเทศและอัตราแลกเปลี่ยนจะยังมีแนวโน้มผันผวนในระยะต่อไป โดยเป็นผลจากความไม่แน่นอน และความแตกต่างของทิศทางการดำเนินนโยบายการเงินของประเทศอุตสาหกรรมหลัก และความเชื่อมั่นในตลาดการเงินโลกที่อ่อนไหวมากขึ้น
"ความผันผวนในตลาดการเงินโลกที่อาจปรับเพิ่มสูงขึ้นมากในระยะสั้น จากเบร็กซิตเป็นความเสี่ยงที่ต้องติดตามอย่างใกล้ชิด อย่างไรก็ดี ผลกระทบต่อตลาดการเงินไทยจะมีค่อนข้าจำกัด เนื่องจากปัจจัยพื้นฐานเศรษฐกิจของไทยยังอยู่ในเกณฑ์ดี โดยเฉพาะฐานะด้านต่างประเทศที่เข้มแข็ง จะช่วยรองรับผลกระทบจากสถานการณ์ดังกล่าวได้"รายงานกนง.ระบุ
ทั้งนี้ แม้โดยเฉลี่ยอัตราแลกเปลี่ยนเงินบาทเทียบกับเงินเหรียญสหรัฐ และดัชนีค่าเงินบาท (NEER) อยู่ในระดับใกล้เคียงกับการประชุมครั้งก่อน แต่ค่าความผันผวนปรับสูงขึ้นในบางช่วงเวลา ขณะที่ดัชนีตลาดหลักทรัพย์ไทย (SET) ปรับเพิ่มขึ้น ส่วนอัตราผลตอบแทนพันธบัตรรัฐบาลไทยปรับสูงขึ้นทุกระยะ ส่วนหนึ่งเพราะข้อมูลเศรษฐกิจไทยในไตรมาสที่ 1 ออกมาออกมาดีกว่าที่ตลาดคาด แต่ยังอยู่ในระดับต่ำกว่าค่าเฉลี่ยในปี 2558
ด้านการเคลื่อนไหวของเงินบาทในวันนี้มีทิศทางอ่อนค่าลง โดยช่วงเช้าเปิดตลาดที่ระดับ 35.18 บาท/เหรียญสหรัฐ ระหว่างการซื้อขายในช่วงเช้าปรับอ่อนค่าลงไปต่ำสุดที่ระดับ 35.28 บาท และแข็งค่าสุดที่ระดับ 35.14 ล่าสุด ยังเคลื่อนไหวอยู่ที่ระดับ 35.22 บาท จาก 2 – 3 วันก่อนหน้าเคลื่อนไหวแข็งค่าขึ้นเร็วจ่อหลุดกรอบ 35 บาท
ภาพ...ประกอบข่าว